Daar is ŉ geheime plek, waar niemand meer invloed as jy het nie. ŉ Plek vanwaar oorloë gewen en huwelike gered is. ŉ Plek wat jy vir niks moet verruil nie en indien jy dit nog nie ken nie, verseker vir jouself moet gun – jou stil plekkie saam met God.
En nou wat die gebed betref: Moenie soos die skynheiliges wees wat daarvan hou om in die sinagoges en op die straathoeke te bid nie. Ek verseker julle dit is al beloning wat hulle ooit sal kry. Wanneer jy bid, gaan na die stilste vertrek in die huis en maak die deur agter jou toe sodat jy daar in jou alleenheid tot jou Vader kan bid. En jou Vader wat alles weet sal jou beloon.
Wanneer jy vanuit jou verhouding met die Here jou alledaagse lewe lei, verander jou kamer, jou motor, jou binneste in ŉ Allerheiligste. Dáár ontmoet jy met die Koning van die heelal en dan wéét jy: dit maak nie saak wat die dag inhou nie – die oorwinning is reeds behaal!